b'\n_START_ARTICLE_\n\xc5\xbdelezni\xc5\xa1ka postaja Ljubljana \xc5\xa0i\xc5\xa1ka\n_START_SECTION_\nZgodovina\n_START_PARAGRAPH_\nPrvotna postaja, ki je bila zgrajena leta 1870 hkrati z Rudolfovo \xc5\xbeeleznico, se je kon\xc4\x8dala v \xc5\xa0i\xc5\xa1ki. Postaja se je najprej imenovala Ljubljana - Rudolfova \xc5\xbeelezni\xc5\xa1ka postaja (nem\xc5\xa1ko Laibach-Rudolfbahnhof). Leta 1887 (tri leta po podr\xc5\xbeavljenju Rudolfove \xc5\xbeeleznice) so jo preimenovali v Ljubljana-dr\xc5\xbeavni kolodvor (nem\xc5\xa1ko Laibach-Staatsbahnhof), kasneje pa v Ljubljana \xc5\xa0i\xc5\xa1ka. Med ljudmi je bila znana tudi kot Gorenjski kolodvor. Zaradi razli\xc4\x8dnih uprav in konkurirajo\xc4\x8de se vloge je ta postaja bila zadnja za vlake iz gorenjske smeri. Leta 1891 so nanjo priklju\xc4\x8dili kamni\xc5\xa1ko progo. Zaradi nedogovora z upravo Ju\xc5\xbene \xc5\xbeeleznice, ki je upravljala ljubljansko glavno postajo, so tudi vlaki iz Kamnika vozili le do \xc5\xa0i\xc5\xa1ke. Povezava med obema postajama je do leta 1880 bila zgrajena predvsem na pritisk voja\xc5\xa1kih oblasti. Med prvo svetovno vojno so zgradili tivolski lok, ki je omogo\xc4\x8dal neposredno pot od \xc5\xa1i\xc5\xa1enske postaje proti Primorski brez potrebe po menjavi smeri na preobremenjeni glavni postaji._NEWLINE_Po prvi svetovni vojni so vse \xc5\xbeeleznice pri\xc5\xa1le pod enotno upravo in pomen \xc5\xa1i\xc5\xa1enske postaje je za\xc4\x8del upadati, saj ni bilo ve\xc4\x8d potrebe po dveh velikih postajah na tako majhni razdalji. V \xc5\xa1estdesetih letih so v okviru prenove ljubljanskega \xc5\xbeelezni\xc5\xa1kega vozli\xc5\xa1\xc4\x8da traso primorske proge premaknili nekoliko proti severu, posledi\xc4\x8dno so morali spremeniti tudi potek tirov na \xc5\xa1i\xc5\xa1enski postaji in dokon\xc4\x8dno odpraviti tivolski lok (ki so ga med drugo svetovno vojno obnovili Nemci). Takrat so tudi odpravili \xc5\xa1i\xc5\xa1ensko kurilnico in v njej za\xc4\x8deli urejati \xc5\xbeelezni\xc5\xa1ki muzej. Potni\xc5\xa1ki promet so ukinili in postajno poslopje prestavili nekoliko proti severu (v bli\xc5\xbeino nadvoza nad Drenikovo ulico), kjer stoji \xc5\xa1e danes. Prvotno poslopje v neposredni bli\xc5\xbeini Pivovarne Union stoji \xc5\xa1e danes, danes je v njem del \xc5\xbdelezni\xc5\xa1kega zdravstvenega doma.'